proxectonos/corpus_dominio_legal_administrativo_tmp huggingface dataset:
RESOLUCIÓN do 18 de outubro de 2013 pola que se modifican as bases reguladoras para a concesión, en réxime de concorrencia non competitiva, das subvencións para o fomento da propiedade industrial no ámbito da Comunidade Autónoma de Galicia (Programa i2C PI), cofinanciadas polo Fondo Europeo de Desenvolvemento Rexional (Feder), no marco do programa operativo Feder Galicia 2007-2013, e se procede á súa convocatoria para o ano 2013 (código de procedemento IN525A).
Axencia Galega de Innovación — III. Outras disposicións — 11/11/2013

O 16 de outubro de 2013 publicouse no
Diario Oficial de Galicia
a Resolución do 10 de outubro de 2013 pola que se establecen as bases reguladoras para a concesión, en réxime de concorrencia non competitiva, das subvencións para o fomento da propiedade industrial no ámbito da Comunidade Autónoma de Galicia (Programa i2C PI), cofinanciadas polo Fondo Europeo de Desenvolvemento Rexional (Feder), no marco do programa operativo Feder Galicia 2007-2013, e se procede á súa convocatoria para o ano 2013 (código de procedemento IN525A).
Advertidos erros no contido da referida resolución e en virtude das facultades que teño conferidas,
Primeiro. Publicar a modificación das bases reguladoras para a concesión, en réxime de concorrencia non competitiva, das subvencións para o fomento da propiedade industrial no ámbito da Comunidade Autónoma de Galicia para o ano 2013, no seguinte senso:
Modifícase o punto 4 do artigo 3. Lugar e prazo de presentación das solicitudes, que queda redactado do seguinte xeito:
«O prazo de presentación de solicitudes comezará o día seguinte ao da publicación desta resolución no
Diario Oficial de Galicia
e rematará o 2 de decembro de 2013, salvo que se produza o suposto de esgotamento de crédito previsto no artigo 8.3º desta resolución. Neste caso, informarase do peche adiantado do prazo de solicitude a través das páxinas web da Axencia Galega de Innovación e no
Diario Oficial de Galicia»
.
Nas páxinas 40945, 40950, 40951 e 40952 da Resolución do 10 de outubro de 2013 faise referencia aos anexos III, IV e V, complementarios do anexo II de solicitude de axudas que deben presentar os interesados.
Dado que os devanditos anexos non foron publicados no
Diario Oficial de Galicia
do 16 de outubro de 2013 xunto coa convocatoria de axudas, publícanse como parte da presente resolución.
Segundo. Esta resolución entrará en vigor o día da súa publicación no
Diario Oficial de Galicia
.
Santiago de Compostela, 18 de outubro de 2013
ORDE do 31 de outubro de 2013 pola que se amplía o prazo de presentación de solicitudes establecido na Orde do 21 de maio de 2013 pola que se establecen as bases reguladoras para a concesión de axudas en réxime de concorrencia non competitiva para o fomento e implantación da metroloxía legal nos abastos públicos da Comunidade Autónoma galega a través de entidade colaboradora e se procede á súa convocatoria para o ano 2013 (IN655I).
Consellería de Economía e Industria — III. Outras disposicións — 11/11/2013

O día 31 de maio de 2013 publicouse no
Diario Oficial de Galicia
a Orde do 21 de maio de 2013 pola que se establecen as bases reguladoras para a concesión de axudas en réxime de concorrencia non competitiva para o fomento e implantación da metroloxía legal nos abastos públicos da Comunidade Autónoma galega a través de entidade colaboradora e se procede á súa convocatoria para o ano 2013 (IN655I).
No artigo 3 da Orde do 21 de maio de 2013, establécese como data límite para a presentación de solicitudes o 15 de novembro de 2013. As dificultades que nalgúns casos están a ter os solicitantes para reuniren a documentación complementaria requirida está a dilatar os prazos que inicialmente se estimaron, e considérase, por tanto, necesario ampliar o prazo de presentación de solicitudes sen que con iso se cause prexuízo a terceiros ao tratarse dun procedemento en réxime de concorrencia non competitiva.
De acordo co anterior, vista a Lei 9/2007, do 13 de xuño, de subvencións de Galicia, e o Decreto 11/2009, do 8 de xaneiro, polo que se aproba o seu regulamento,
Artigo único
Amplíase ata o día 30 de novembro de 2013 (inclusive) o prazo para a presentación de solicitudes ao abeiro da Orde do 21 de maio de 2013 pola que se establecen as bases reguladoras para a concesión de axudas en réxime de concorrencia non competitiva para o fomento e implantación da metroloxía legal nos abastos públicos da Comunidade Autónoma galega a través de entidade colaboradora e se procede á súa convocatoria para o ano 2013 (IN655I).
O anterior enténdese salvo que se produza o suposto de esgotamento de crédito previsto no artigo 1 das bases reguladoras. Neste caso, informarase do peche adiantado do prazo de solicitude a través da páxina web da Consellería de Economía e Industria.
Disposición derradeira
A presente orde entrará en vigor o mesmo día da súa publicación no
Diario Oficial de Galicia
.
Santiago de Compostela, 31 de outubro de 2013
ORDE do 24 de outubro de 2013 pola que se modifica a autorización, por cambio de titularidade, do centro autorizado de ensinanzas deportivas Salvacón, do concello de Ourense.
Consellería de Cultura, Educación e Ordenación Universitaria — III. Outras disposicións — 11/11/2013

O representante da titularidade do centro autorizado de ensinanzas deportivas Salvacón, do concello de Ourense, solicita o cambio da titularidade do centro educativo.
Mediante escritura pública notarial do 18 de setembro de 2013, outorgada ante a notario María Isabel Louro García, Salvamento e Contraincendios, S.L. cede a titularidade do centro educativo a favor de Safe Educación y Formación, S.L.U.
Logo da tramitación do expediente de acordo co establecido no Decreto 410/2003, do 6 de novembro, de autorización a centros privados e centros públicos que non sexan de titularidade desta consellería para impartir ensinanzas de técnicos deportivos na Comunidade Autónoma de Galicia, e coa Orde do 12 de abril de 2004 que o desenvolve, por proposta da Dirección Xeral de Centros e Recursos Humanos,
Primeiro. Autorizar o cambio de titularidade do centro autorizado de ensinanzas deportivas Salvacón, código 32020835, a favor de Safe Educación y Formación, S.L.U.
O cambio de titularidade non afectará o réxime de funcionamento do centro.
Segundo. Esta orde dará lugar á correspondente inscrición no Rexistro de Centros da Comunidade Autónoma de Galicia.
Terceiro. O centro queda obrigado ao cumprimento da normativa vixente e a solicitar a oportuna revisión cando teña que modificarse calquera dos datos que se sinalan nesta orde.
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben, directamente, recurso Contencioso-Administrativo no prazo de dous meses desde a mesma data, ante a Sala do contencioso-administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 24 de outubro de 2013
RESOLUCIÓN do 15 de novembro de 2013, da Secretaría Xeral da Igualdade, pola que se modifica o artigo 18 da Resolución do 21 de xuño de 2013, pola que se regulan as bases que rexerán o procedemento de concesión de axudas económicas destinadas a fomentar o asociacionismo e a participación das mulleres, cofinanciadas polo Fondo Social Europeo (FSE), e se procede á súa convocatoria para o ano 2013.
Vicepresidencia e Consellería de Presidencia, Administracións Públicas e Xustiza — III. Outras disposicións — 18/11/2013

Mediante a Resolución da Secretaría Xeral da Igualdade do 21 de xuño de 2013 regúlanse as bases que rexen o procedemento de concesión de axudas económicas destinadas a fomentar o asociacionismo e a participación das mulleres e convócanse as ditas axudas para o ano 2013 (DOG nº 124, do 2 de xullo).
O artigo 18 da Resolución do 21 de xuño de 2013 establece o día 15 de novembro de 2013 como data de remate do prazo para a xustificación das axudas concedidas ao abeiro desta. Considerando que de acordo coa disposición adicional da convocatoria se delega nas xefaturas territoriais da Vicepresidencia e Consellería de Presidencia, Administracións Públicas e Xustiza a resolución de concesión e, por conseguinte, o crédito foi desconcentrado nas devanditas xefaturas, e estando pendente parte da total resolución dos expedientes, é preciso modificar o artigo 18 para establecer un novo prazo que permita a axeitada xustificación por parte das entidades que resulten beneficiarias.
Por todo o exposto, no uso das atribucións que me foron conferidas,
Artigo único
Modifícase o punto 1 do artigo 18 da Resolución do 21 de xuño de 2013, pola que se regulan as bases que rexerán o procedemento de concesión de axudas económicas destinadas a fomentar o asociacionismo e a participación das mulleres, cofinanciadas polo Fondo Social Europeo (FSE), e se procede á súa convocatoria para o ano 2013, sendo o prazo para xustificar o 15 de decembro de 2013. Admitiranse as xustificacións ata esa data.
Disposición derradeira
Esta resolución entrará en vigor o mesmo día da súa publicación no
Diario Oficial de Galicia.
Santiago de Compostela, 15 de novembro de 2013
RESOLUCIÓN do 11 de outubro de 2013 pola que se ordena publicar a decisión do xurado do premio Elías Valiña ao esforzo revitalizador e promocional do Camiño de Santiago.
Consellería de Cultura, Educación e Ordenación Universitaria — III. Outras disposicións — 18/11/2013

Á vista da proposta da Dirección Xeral de Patrimonio Cultural sobre a convocatoria do premio Elías Valiña 2013, publicada pola Orde do 10 de xullo de 2013, ao esforzo revitalizador e promocional dos camiños de Santiago e estando conforme con esta en todos os seus termos,
1. Declarar deserto o XVIII premio Elías Valiña.
2. Facer a mención especial, prevista no número 1.5 da base reguladora, a Eligio Rivas Quintas.
Santiago de Compostela, 11 de outubro de 2013
CORRECCIÓN de erros. Resolución do 26 de xullo de 2013 pola que se ordena a publicación do Acordo do Consello da Xunta de Galicia do 24 de xullo de 2013 polo que se aproba a relación de postos de traballo da Consellería do Medio Rural e do Mar.
Consellería de Facenda — III. Outras disposicións — 25/11/2013

Advertidos erros na Resolución do 26 de xullo de 2013, publicada no DOG nº 147, do venres 2 de agosto de 2013, cómpre facer as oportunas correccións:
– Nas páxinas que se espefican deben suprimirse da lista os seguintes postos de traballo, xa que pasan a depender da Amtega:
– Na páxina 30826:
No posto MR.301.00.004.15770.130, na súa columna denominación, onde di: «POSTO BASE SUBGRUPO C2», debe dicir «AUXILIAR ADMINISTRATIVO/A».
– Nas páxinas e postos de traballo que se espeficifican, na súa epígrafe de observacións, deben engadirse os complementos salariais B12 e B14:
Nas páxinas e postos de traballo que se espeficifican, na súa epígrafe complemento singularidade, onde di: «992,16», debe dicir: «942,60».
– Na páxina 30937:
Debe engadirse o código de formación específica «720» coa descrición «ESPECIALIDADE DE MERGULLO DE INSTALACIÓNS E SISTEMAS DE MERGULLO (R.I.). TÍTULO DE OPERADOR DE CÁMARAS HIPERBÁRICAS (MÉRITO)».
RESOLUCIÓN do 20 de novembro de 2013, da Secretaría Xeral da Igualdade, pola que se amplía a dotación orzamentaria da Orde do 8 de maio de 2013 pola que se regulan as bases para a concesión das axudas establecidas no artigo 27 da Lei orgánica 1/2004, do 28 de decembro, de medidas de protección integral contra a violencia de xénero, e no artigo 43 da Lei 11/2007, do 27 de xullo, galega para a prevención e o tratamento integral da violencia de xénero, e se procede á súa convocatoria para o ano 2013.
Vicepresidencia e Consellería de Presidencia, Administracións Públicas e Xustiza — III. Outras disposicións — 25/11/2013

No Diario Oficial de Galicia do 24 de maio de 2013 publicouse a Orde do 8 de maio de 2013 pola que se regulan as bases para a concesión das axudas establecidas no artigo 27 da Lei orgánica 1/2004, do 28 de decembro, de medidas de protección integral contra a violencia de xénero, e no artigo 43 da Lei 11/2007, do 27 de xullo, galega para a prevención e o tratamento integral da violencia de xénero, e se procede á súa convocatoria para o ano 2013.
No artigo 3 da antedita orde establécese que para a concesión destas axudas se destina crédito polo importe e nas aplicación seguintes:
– Axuda establecida no artigo 27 da Lei orgánica 1/2004, do 28 de decembro, de medidas de protección integral contra a violencia de xénero: 303.498,40 euros na aplicación orzamentaria 05.11.313D.480.2.
– Indemnización establecida no artigo 43 da Lei 11/2007, do 27 de xullo, galega para a prevención e o tratamento integral da violencia de xénero: 45.000 euros na aplicación orzamentaria 05.11.313D.480.1.
Este crédito, segundo o establecido no dito artigo, poderá ser ampliado cando o aumento veña derivado da súa previsión legal ou dalgún dos supostos previstos no artigo 30.2º do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
Na data actual, dado o volume de solicitudes presentadas da axuda establecida no artigo 27 da Lei orgánica 1/2004, do 28 de decembro, de medidas de protección integral contra a violencia de xénero, e que non poden ser atendidas polo esgotamento do crédito inicialmente asignado, así como as necesidades das posibles beneficiarias, resulta necesario incrementar a dotación orzamentaria destinada a esta axuda.
Por todo o exposto e no uso das facultades que teño atribuídas,
Artigo único
Primeiro. Amplíase a dotación orzamentaria asignada para a concesión da axuda establecida no artigo 27 da Lei orgánica 1/2004, do 28 de decembro, de medidas de protección integral contra a violencia de xénero, na contía de 100.000 euros, con cargo á aplicación orzamentaria 05.11.313D.480.2.
Segundo. Esta ampliación non afecta o prazo establecido na referida orde para a presentación de solicitudes.
Disposición derradeira
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 20 de novembro de 2013
RESOLUCIÓN do 15 de outubro de 2013, da Dirección Xeral de Relacións Institucionais e Parlamentarias, pola que se ordena a publicación do acordo da Comisión Bilateral de Cooperación Administración Xeral do Estado-Comunidade Autónoma de Galicia en relación co Real decreto lei 9/2013, do 12 de xullo, polo que se adoptan medidas urxentes para garantir a estabilidade financeira do sistema eléctrico.
Vicepresidencia e Consellería de Presidencia, Administracións Públicas e Xustiza — III. Outras disposicións — 05/11/2013

Consonte o establecido no artigo 33 da Lei orgánica 2/1979, do 3 de outubro, do Tribunal Constitucional, modificado pola Lei orgánica 1/2000, do 7 de xaneiro, esta dirección xeral dispón a publicación do acordo que figura como anexo a esta resolución.
Santiago de Compostela, 15 de outubro de 2013
A Comisión Bilateral de Cooperación Administración Xeral do Estado- Comunidade Autónoma de Galicia na súa reunión celebrada o día 8 de outubro de 2013 adoptou o seguinte acordo:
1º. Iniciar negociacións para resolver as discrepancias manifestadas en relación cos artigos 1, números 1 e 2; artigo 3; e disposición adicional primeira do Real decreto lei 9/2013, do 12 de xullo, polo que se adoptan medidas urxentes para garantir a estabilidade financeira do sistema eléctrico.
2º. Designar un grupo de traballo para propoñerlle á Comisión Bilateral de Cooperación a solución que proceda.
3º. Comunicar este acordo ao Tribunal Constitucional para os efectos previstos no artigo 33.2 da Lei Orgánica do Tribunal Constitucional, así como inserir este acordo no
Boletín Oficial del Estado
e no
Diario Oficial de Galicia
.
Madrid, 8 de outubro de 2013
RESOLUCIÓN do 15 de outubro de 2013, da Dirección Xeral de Relacións Institucionais e Parlamentarias, pola que se ordena a publicación do acordo da Comisión Bilateral de Cooperación Administración Xeral do Estado-Comunidade Autónoma de Galicia en relación coa Lei 8/2013, do 28 de xuño, de estradas de Galicia.
Vicepresidencia e Consellería de Presidencia, Administracións Públicas e Xustiza — III. Outras disposicións — 05/11/2013

Consonte o establecido no artigo 33 da Lei orgánica 2/1979, do 3 de outubro, do Tribunal Constitucional, modificado pola Lei orgánica 1/2000, do 7 de xaneiro, esta dirección xeral dispón a publicación do acordo que figura como anexo a esta resolución.
Santiago de Compostela, 15 de outubro de 2013
A Comisión Bilateral de Cooperación Administración Xeral do Estado-Comunidade Autónoma de Galicia na súa reunión celebrada o día 1 de outubro de 2013 adoptou o seguinte acordo:
1º. Iniciar negociacións para resolver as discrepancias manifestadas en relación co artigo 28.3 da Lei 8/2013, do 28 de xuño, de estradas de Galicia.
2º. Designar un grupo de traballo para propoñer á Comisión Bilateral de Cooperación a solución que proceda.
3º. Comunicar este acordo ao Tribunal Constitucional, antes do próximo día 12 de outubro de 2013, para os efectos previstos no artigo 33.2 da Lei orgánica do Tribunal Constitucional, así como inserir este acordo no
Boletín Oficial del Estado
e no
Diario Oficial de Galicia
.
Madrid, 1 de outubro de 2013
CORRECCIÓN de erros. Resolución do 5 de setembro de 2013 pola que se ordena a publicación do acordo do Consello da Xunta de Galicia do 1 de agosto de 2013 polo que se aproba o Plan de seca da demarcación hidrográfica de Galicia-Costa.
Augas de Galicia — III. Outras disposicións — 05/11/2013

Advertido erro na citada resolución publicada no Diario Oficial de Galicia número 191, do 7 de outubro de 2013, procede realizar a seguinte corrección:
Na páxina 39827, no parágrafo sétimo da resolución, onde di: «... páxina electrónica do organismo de bacía: www.augasdegalicia.es», debe dicir: «... páxina electrónica do organismo de bacía: http://augasdegalicia.xunta.es».
RESOLUCIÓN do 4 de setembro de 2013 pola que se lles dá publicidade aos convenios de colaboración subscritos por este organismo no segundo cuadrimestre do ano 2013.
Instituto Galego de Seguridade e Saúde Laboral — III. Outras disposicións — 16/09/2013

O artigo 11.1º da Lei 4/2006, do 30 de xuño, de transparencia e boas prácticas na Administración pública galega, imponlle a cada consellería ou entidade da Xunta de Galicia a obriga de publicar no Diario Oficial de Galicia unha relación dos convenios de colaboración subscritos no cuadrimestre anterior.
En consecuencia, e para dar cumprimento a esta obriga,
Artigo único
Darlle publicidade á relación dos convenios subscritos polo Instituto Galego de Seguridade e Saúde Laboral nos meses de maio, xuño, xullo e agosto do ano 2013 e que se incorpora como anexo a esta resolución.
Santiago de Compostela, 4 de setembro de 2013
ORDE do 10 de setembro de 2013 pola que se amplía o prazo de presentación de solicitudes da Orde do 2 de xullo de 2013 pola que se establecen as bases que regulan as axudas para constituír e iniciar a actividade de sociedades de fomento forestal (Sofor) e se convocan para o ano 2013.
Consellería do Medio Rural e do Mar — III. Outras disposicións — 16/09/2013

O día 15 de xullo de 2013 a Consellería do Medio Rural e do Mar publicou a Orde do 2 de xullo de 2013 pola que se establecen as bases que regulan as axudas para constituír e iniciar a actividade de sociedades de fomento forestal (Sofor) e se convocan para o ano 2013.
A Consellería do Medio Rural e do Mar ten como obxectivo que o maior número posible de entidades se poidan beneficiar do impulso económico que supón esta convocatoria de subvencións, polo que se considera necesario ampliar o prazo de presentación de solicitudes.
En consecuencia, de conformidade co previsto no artigo 30.1.3 do Estatuto de autonomía de Galicia, e no uso das facultades que me confire a Lei 9/2007, do 13 de xuño, de subvencións de Galicia.
De acordo co disposto na Lei 1/1983, do 22 de febreiro, reguladora da Xunta e da súa Presidencia, e demais normativa concorrente,
Artigo 1
Amplíase o prazo de presentación de solicitudes da Orde do 2 de xullo de 2013 pola que se establecen as bases que regulan as axudas para constituír e iniciar a actividade de sociedades de fomento forestal (Sofor) e se convocan para o ano 2013, ata o 31 de outubro de 2013.
Artigo 2
Modifícase o parágrafo terceiro do punto 2 do artigo 32 do seguinte xeito:
«– Segundo procedemento de selección. Incluirá as solicitudes correctamente presentadas e cos informes favorables dos órganos correspondentes en 31 de outubro de 2013 que non fosen aprobadas no procedemento anterior».
Santiago de Compostela, 10 de setembro de 2013
DECRETO 142/2013, do 12 de setembro, polo que se nomea directora xeral de Mobilidade a María del Camino Triguero Salas.
Consellería de Medio Ambiente, Territorio e Infraestruturas — II. Autoridades e persoal — 13/09/2013

En virtude do establecido nos artigos 4.13º e 34.2º da Lei 1/1983, do 22 de febreiro, de normas reguladoras da Xunta e da súa Presidencia, e 28 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, por proposta do conselleiro de Medio Ambiente, Territorio e Infraestruturas, e logo de deliberación do Consello da Xunta de Galicia, na súa reunión do día doce de setembro de dous mil trece,
Nomeo directora xeral de Mobilidade a María del Camino Triguero Salas.
Santiago de Compostela, doce de setembro de dous mil trece
DECRETO 141/2013, do 12 de setembro, polo que se dispón que cese, por petición propia, Miguel Rodríguez Bugarín como director xeral de Mobilidade.
Consellería de Medio Ambiente, Territorio e Infraestruturas — II. Autoridades e persoal — 13/09/2013

En virtude do establecido nos artigos 4.13º e 34.2º da Lei 1/1983, do 22 de febreiro, de normas reguladoras da Xunta e da súa Presidencia, e 28 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, por proposta do conselleiro de Medio Ambiente, Territorio e Infraestruturas, e logo de deliberación do Consello da Xunta de Galicia, na súa reunión do día doce de setembro de dous mil trece,
Que cese, por petición propia, Miguel Rodríguez Bugarín, como director xeral de Mobilidade, agradecéndolle os servizos prestados.
Santiago de Compostela, doce de setembro de dous mil trece
RESOLUCIÓN do 13 de setembro de 2013 pola que se lles dá publicidade aos convenios de colaboración subscritos polo Consello no segundo cuadrimestre do ano 2013.
Consello da Cultura Galega — III. Outras disposicións — 24/09/2013

Para os efectos previstos no artigo 11 da Lei 4/2006, do 30 de xuño, de transparencia e boas prácticas na Administración pública galega, acórdase darlles publicidade aos convenios de colaboración subscritos polo Consello da Cultura Galega, no segundo cuadrimestre do ano 2013, os cales se relacionan no anexo a esta resolución.
Santiago de Compostela, 13 de setembro de 2013
ORDE do 17 de setembro de 2013 pola que se publica a concesión dos premios extraordinarios de bacharelato correspondentes ao curso 2012/13 convocados pola Orde do 22 de abril de 2013 (DOG do 30 de abril).
Consellería de Cultura, Educación e Ordenación Universitaria — III. Outras disposicións — 24/09/2013

A Orde do 22 de abril de 2013 (DOG do 30 de abril) pola que se convocan os premios extraordinarios de bacharelato correspondentes ao curso 2012/13, establece, no seu artigo 10.3, que o director xeral de Educación, Formación Profesional e Innovación Educativa elevará a proposta feita polo tribunal ao conselleiro de Cultura, Educación e Ordenación Universitaria, quen emitirá a correspondente orde de adxudicación para a súa publicación no
Diario Oficial de Galicia
.
Unha vez realizadas as probas, publicada a acta provisional coas cualificacións obtidas polos alumnos e alumnas, resoltas as reclamacións presentadas, e vistas a acta coa proposta definitiva do tribunal de adxudicación dos premios extraordinarios de bacharelato correspondentes ao curso 2012/13 e a correspondente proposta do director xeral de Educación, Formación Profesional e Innovación Educativa, sobre a concesión destes premios,
Primeiro. Conceder os premios extraordinarios de bacharelato, correspondentes ao curso 2012/13, ao alumnado que figura no anexo a esta orde.
Segundo. Esta orde poderá ser impugnada mediante recurso potestativo de reposición ante o conselleiro de Cultura, Educación e Ordenación Universitaria no prazo dun mes, a partir do día seguinte ao da data de publicación no
Diario Oficial de Galicia
, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente mediante recurso contencioso-administrativo perante a Sala do Contencioso-Administrativo do Tribunal Superior de Xustiza de Galicia, no prazo de dous meses desde a súa publicación, segundo prevé o artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 17 de setembro de 2013
Os/as gañadores/as deberán enviar, no prazo de dez días, á Consellería de Cultura, Educación e Ordenación Universitaria, Servizo de Avaliación e Calidade do Sistema Educativo, Edificio Administrativo, s/n, bloque 2, 1º andar, 15781, Santiago de Compostela, a indicación da titularidade dunha conta bancaria con 20 díxitos e presentar unha declaración responsable acerca da veracidade dos datos relativos á dita conta na cal se ingresará mediante transferencia bancaria a dotación do premio.
RESOLUCIÓN do 19 de setembro de 2013, da Secretaría Xeral de Política Lingüística, pola que se adxudican oito prazas de bolseiro/a nos lectorados de lingua, literatura e cultura galegas, convocadas mediante a Orde do 10 de xuño de 2013.
Consellería de Cultura, Educación e Ordenación Universitaria — III. Outras disposicións — 24/09/2013

A Orde do 10 de xuño de 2013 (DOG nº 112, do 13 de xuño) establece as bases e anuncia a convocatoria –en réxime de concorrencia competitiva e con sometemento aos principios de publicidade, obxectividade, transparencia, igualdade, mérito e capacidade– de oito prazas de bolseiro nos lectorados de lingua, literatura e cultura galegas dos centros de estudos galegos localizados noutras tantas universidades estranxeiras.
Logo de ver a acta da reunión da Comisión de Valoración, constituída ao abeiro do artigo 10 da dita orde, así como a certificación e proposta de resolución remitidas pola subdirectora xeral de Política Lingüística, na súa condición de presidenta da dita comisión, e os documentos de compromiso achegados polos candidatos propostos en que aceptan a adxudicación da bolsa para a que resultaron seleccionados, esta secretaría xeral, en uso das facultades que, en virtude da disposición adicional única da mencionada Orde do 10 de xuño de 2013, lle son delegadas,
Artigo 1
Aprobar definitivamente a relación de admitidos que se especifican no anexo I, con indicación da orde de preferencia das prazas solicitadas polos candidatos presentados.
Artigo 2
Aprobar definitivamente as relacións de excluídos e desistidos que se especifican nos anexos II e III, respectivamente, con indicación da causa que orixina a súa exclusión ou desistencia.
Artigo 3
Adxudicar as prazas de bolseiro/a nos lectorados de lingua, literatura e cultura galegas dos centros de estudos galegos localizados nas universidades que se especifican ás persoas relacionadas no anexo IV, coas condicións establecidas na orde da convocatoria.
Artigo 4
Contra esta resolución, que lle pon fin á vía administrativa, os/as interesados/as poderán interpoñer recurso potestativo de reposición perante o/a titular da Secretaría Xeral de Política Lingüística, no prazo dun mes, que se contará a partir do día seguinte ao da súa publicación no
Diario Oficial de Galicia
, segundo o disposto nos artigos 116 e 117 da Lei 4/1999, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben, directamente, recurso contencioso-administrativo perante o Tribunal Superior de Xustiza de Galicia, no prazo de dous meses, contados a partir do día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Disposición derradeira
Esta resolución entrará en vigor o día seguinte ao da súa publicación no
Diario Oficial de Galicia
.
Santiago de Compostela, 19 de setembro de 2013
RESOLUCIÓN do 19 de setembro de 2013, da Secretaría Xeral de Política Lingüística, pola que se adxudican cinco prazas de bolseiro/a nos lectorados de lingua, literatura e cultura galegas, convocadas mediante a Orde do 8 de xullo de 2013.
Consellería de Cultura, Educación e Ordenación Universitaria — III. Outras disposicións — 24/09/2013

A Orde do 8 de xullo de 2013 (DOG nº 134, do 16 de xullo) establece as bases e anuncia a convocatoria –en réxime de concorrencia competitiva e con sometemento aos principios de publicidade, obxectividade, transparencia, igualdade, mérito e capacidade– de cinco prazas de bolseiro nos lectorados de lingua, literatura e cultura galegas dos centros de estudos galegos localizados noutras tantas universidades estranxeiras.
Logo de ver a acta da reunión da Comisión de Valoración, constituída ao abeiro do artigo 10 da dita orde, así como a certificación e proposta de resolución remitidas pola subdirectora xeral de Política Lingüística, na súa condición de presidenta da dita comisión, e os documentos de compromiso achegados polos candidatos propostos en que aceptan a adxudicación da bolsa para a que resultaron seleccionados, esta secretaría xeral, en uso das facultades que, en virtude da disposición adicional única da mencionada Orde do 8 de xullo de 2013, lle son delegadas,
Artigo 1
Aprobar definitivamente a relación de admitidos que se especifican no anexo I, con indicación da orde de preferencia das prazas solicitadas polos candidatos presentados.
Artigo 2
Aprobar definitivamente as relacións de excluídos e desistidos que se especifican nos anexos II e III, respectivamente, con indicación da causa que orixina a súa exclusión ou desistencia.
Artigo 3
Adxudicar as prazas de bolseiro/a nos lectorados de lingua, literatura e cultura galegas dos centros de estudos galegos localizados nas universidades que se especifican ás persoas relacionadas no anexo IV, coas condicións establecidas na orde da convocatoria.
Artigo 4
Contra esta resolución, que lle pon fin á vía administrativa, os interesados poderán interpoñer recurso potestativo de reposición perante o/a titular da Secretaría Xeral de Política Lingüística, no prazo dun mes, que se contará a partir do día seguinte ao da súa publicación no
Diario Oficial de Galicia
, segundo o disposto nos artigos 116 e 117 da Lei 4/1999, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben, directamente, recurso contencioso-administrativo perante o Tribunal Superior de Xustiza de Galicia, no prazo de dous meses, contados a partir do día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Disposición derradeira
Esta resolución entrará en vigor o día seguinte ao da súa publicación no
Diario Oficial de Galicia
.
Santiago de Compostela, 19 de setembro de 2013
CORRECCIÓN de erros. Resolución do 9 de setembro de 2013 pola que se anuncia a convocatoria pública de subvencións ás industrias culturais para o ano 2013.
Axencia Galega das Industrias Culturais — III. Outras disposicións — 24/09/2013

Advertido erro na devandita resolución publicada no
Diario Oficial de Galicia
núm. 177, do 17 de setembro, cómpre realizar as seguintes correccións:
Na páxina 36603, punto 4, onde di: «O importe global máximo das subvencións anteriormente detalladas será de 1.010.000 euros (un millón dez mil euros)...», debe dicir: «O importe global máximo das subvencións anteriormente detalladas será de 930.000 euros (novecentos trinta mil euros)...».
Na páxina 36633, cláusula 3ª, Importes e límites das subvencións, onde di:
«a) O importe da subvención será, como máximo:
– Modalidade D.1:...», debe dicir:
«a) O importe da subvención será, como máximo:
– Modalidade C.1:...»
.
ORDE do 9 de setembro de 2013 pola que se autoriza a apertura e o funcionamento do centro privado Niño Jesús do concello de Betanzos (A Coruña).
Consellería de Cultura, Educación e Ordenación Universitaria — III. Outras disposicións — 24/09/2013

A representante da titularidade do centro privado Niño Jesús do concello de Betanzos (A Coruña) solicita a súa apertura e o funcionamento para impartir o segundo ciclo de educación infantil.
Logo da tramitación do expediente de acordo co establecido no Decreto 133/1995, do 10 de maio, de autorización de centros docentes privados para impartir ensinanzas de réxime xeral non universitarias, e na Orde do 20 de setembro de 1995 que o desenvolve, por proposta da Dirección Xeral de Centros e Recursos Humanos
Primeiro. Autorizar a apertura e o funcionamento do centro privado Niño Jesús do concello de Betanzos para impartir o segundo ciclo de educación infantil. Os datos do centro que se autoriza son os que se sinalan a seguir:
Denominación xenérica: centro privado.
Denominación específica: Niño Jesús.
Código do centro: 15032832.
Domicilio: Guiliade, 116.
Localidade: Betanzos.
Concello: Betanzos.
Provincia: A Coruña.
Titular: Fundación Raiola.
Ensinanzas que se autorizan: 3 unidades do segundo ciclo de educación infantil.
Segundo. Para a posta en funcionamento das ensinanzas que se autorizan, a Xefatura Territorial da Consellería de Cultura, Educación e Ordenación Universitaria da Coruña, logo do informe do Servizo Territorial de Inspección Educativa, aprobará expresamente a relación de persoal que impartirá docencia no dito centro, así como o equipamento adecuado.
Terceiro. Esta orde dará lugar á correspondente inscrición no Rexistro de Centros da Comunidade Autónoma de Galicia.
Cuarto. O centro queda obrigado ao cumprimento da normativa vixente e a solicitar a oportuna revisión cando teña que modificarse calquera dos datos que se sinalan nesta orde.
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes, contado a partir do día seguinte ao da súa publicación no
Diario Oficial de Galicia
, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben, directamente, recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 9 de setembro de 2013
ORDE do 17 de setembro de 2013 pola que se modifica a Orde do 14 de xuño de 2013 pola que se establecen as bases reguladoras para a concesión, en réxime de concorrencia competitiva, de subvencións a asociacións, fundacións e entidades culturais sen ánimo de lucro para o equipamento e mellora dos seus locais, cofinanciadas polo Fondo Europeo de Desenvolvemento Rexional (Feder), no marco do programa operativo Feder Galicia 2007-2013, e se procede á súa convocatoria para o ano 2013.
Consellería de Cultura, Educación e Ordenación Universitaria — III. Outras disposicións — 24/09/2013

O 27 de xuño de 2013 (DOG número 121) publicouse a Orde do 14 de xuño de 2013 pola que se establecen as bases reguladoras para a concesión, en réxime de concorrencia competitiva, de subvencións a asociacións, fundacións e entidades culturais sen ánimo de lucro para o equipamento e mellora dos seus locais, cofinanciadas polo Fondo Europeo de Desenvolvemento Rexional (Feder), no marco do programa operativo Feder Galicia 2007-2013, e se procede á súa convocatoria para o ano 2013.
No artigo 9.2 da devandita orde establecíase que os beneficiarios da subvención quedan obrigados a acreditar a realización dos proxectos subvencionados e a xustificar a totalidade do orzamento do proxecto antes do 1 de outubro de 2013.
Tendo en conta a data de resolución das devanditas axudas, motivada polo elevado volume de solicitudes recibidas e os atrasos experimentados na tramitación das emendas, co fin de viabilizar os procesos de execución e xustificación por parte dos beneficiarios resultantes, sen que con iso se cause prexuízo a terceiros, considérase necesario introducir modificacións no artigo 9.2 da Orde do 14 de xuño.
Visto o anterior,
Artigo 1. Ampliación do prazo de xustificación
Ampliar ata o 15 de novembro de 2013, inclusive, o prazo límite previsto no artigo 9.2 da Orde do 14 de xuño, para acreditar a realización dos proxectos subvencionados e xustificar a totalidade do orzamento do proxecto.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 17 de setembro de 2013
ORDE do 17 de setembro de 2013 pola que se modifica a Orde do 20 de maio de 2013 pola que se establecen as bases reguladoras para a concesión, en réxime de concorrencia competitiva, de subvencións a concellos de Galicia e ás súas entidades públicas, con personalidade xurídica propia, e agrupacións de concellos, para o equipamento e mellora das instalacións e locais utilizados para a realización de actividades culturais, cofinanciadas polo Fondo Europeo de Desenvolvemento Rexional (Feder), no marco do programa operativo Feder Galicia 2007-2013, e se procede á súa convocatoria para o ano 2013.
Consellería de Cultura, Educación e Ordenación Universitaria — III. Outras disposicións — 24/09/2013

O 31 de maio de 2013 (DOG número 103) publicouse a Orde do 20 de maio de 2013 pola que se establecen as bases reguladoras para a concesión, en réxime de concorrencia competitiva, de subvencións a concellos de Galicia e ás súas entidades públicas, con personalidade xurídica propia, e agrupacións de concellos, para o equipamento e mellora das instalacións e locais utilizados para a realización de actividades culturais, cofinanciadas polo Fondo Europeo de Desenvolvemento Rexional (Feder), no marco do programa operativo Feder Galicia 2007-2013, e se procede á súa convocatoria para o ano 2013.
No artigo 9.2 da devandita orde establecíase que os beneficiarios da subvención quedan obrigados a acreditar a realización dos proxectos subvencionados e a xustificar a totalidade do orzamento do proxecto antes do 1 de outubro de 2013.
Tendo en conta a data de resolución das devanditas axudas, motivada polo elevado volume de solicitudes recibidas e os atrasos experimentados na tramitación das emendas, co fin de viabilizar os procesos de execución e xustificación por parte dos beneficiarios resultantes, sen que con iso se cause prexuízo a terceiros, considérase necesario introducir modificacións no artigo 9.2 da Orde do 20 de maio.
Visto o anterior,
Artigo 1. Ampliación do prazo de xustificación
Ampliar ata o 31 de outubro de 2013, inclusive, o prazo previsto no artigo 9.2 da Orde do 20 de maio para acreditar a realización dos proxectos subvencionados e xustificar a totalidade do orzamento do proxecto.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 17 de setembro de 2013
CORRECCIÓN de erros. Resolución do 6 de setembro de 2013 pola que se ordena a publicación do Acordo do Consello da Xunta de Galicia do 5 de setembro de 2013 polo que se aproba a modificación da relación de postos de traballo dos órganos superiores dependentes da Presidencia da Xunta de Galicia.
Consellería de Facenda — III. Outras disposicións — 24/09/2013

Advertidos erros na resolución publicada no Diario Oficial de Galicia nº 178, do mércores 18 de setembro de 2013, nas páxinas 36817, 36818, 36819 e 36820, é necesario publicar de novo a táboa de persoal laboral.
RESOLUCIÓN do 10 de setembro de 2013, da Secretaría Xeral Técnica da Consellería de Medio Ambiente, Territorio e Infraestruturas, pola que se lles dá publicidade aos convenios de colaboración subscritos por esta consellería no segundo cuadrimestre de 2013.
Consellería de Medio Ambiente, Territorio e Infraestruturas — III. Outras disposicións — 24/09/2013

O artigo 11 da Lei 4/2006, do 30 de xuño, de transparencia e boas prácticas na Administración pública galega (
Diario Oficial de Galicia
núm. 136, do 14 de xuño), impón a cada consellería da Xunta de Galicia a obriga de publicar no
Diario Oficial de Galicia
unha relación dos convenios de colaboración subscritos no cuadrimestre anterior.
En consecuencia, e para lle dar cumprimento a esa obriga,
Artigo único
Darlle publicidade á relación dos convenios subscritos pola Consellería de Medio Ambiente, Territorio e Infraestruturas no segundo cuadrimestre do ano 2013 e que se incorpora como anexo a esta resolución.
Santiago de Compostela, 10 de setembro de 2013
ORDE do 13 de setembro de 2013 pola que se modifica a Orde do 18 de setembro de 2012 pola que se fai pública a composición dos consellos sociais das universidades de Santiago de Compostela, A Coruña e Vigo.
Consellería de Cultura, Educación e Ordenación Universitaria — II. Autoridades e persoal — 24/09/2013

Mediante a Orde do 18 de setembro de 2012 (DOG do 27 de setembro) fíxose pública a composición dos consellos sociais das universidades de Santiago de Compostela, A Coruña e Vigo.
A Lei 6/2013, do 13 de xuño, do Sistema universitario de Galicia, establece que o Consello Social estará integrado por un máximo de trinta e unha persoas membros.
O artigo 77 da Lei 6/2013, do 13 de xuño, establece que serán membros do Consello Social, entre outros, un ou unha estudante elixido polo Consello de Goberno da universidade de entre os seus membros na forma que determinen os seus estatutos. O citado artigo tamén recolle que a representación dos intereses sociais no Consello Social corresponde, entre outros, a un membro por cada un dos sindicatos máis representativos no territorio da Comunidade Autónoma de Galicia.
O 8 de agosto de 2013 tivo entrada no Rexistro Xeral da Xunta de Galicia escrito do Consello Social da Universidade da Coruña, en que se comunicaba a designación de Santiago Porta Dovalo como representante do sindicato nacional de Comisións Obreiras no Consello Social da UDC, en substitución de Raquel Parada Serantes, que causa baixa por renuncia.
O 13 de setembro de 2013 tivo entrada no Rexistro Xeral da Xunta de Galicia escrito do Consello Social da Universidade da Coruña relativo á incorporación de Miguel Valeiro Mouriño, en representación dos estudantes no Consello Social da UDC, en substitución de José María Castrillo Neira, que causa baixa por finalizar o seu mandato.
Achega certificación do Consello de Goberno da UDC do 9 de xullo de 2013, así como declaración de non estar incurso nas incompatibilidades sinaladas no artigo 78 da mencionada Lei 6/2013.
O artigo 77 da Lei 6/2013, do 13 de xuño, establece que os acordos de designación de membros do Consello Social lle serán comunicados á persoa titular da consellería competente en materia de universidades, quen procederá ao seu nomeamento mediante orde da súa consellería.
Por todo iso,
Artigo 1
Nomear a Santiago Porta Dovalo como representante do sindicato nacional de Comisións Obreiras de Galicia no Consello Social da Universidade da Coruña, en substitución de Raquel Parada Serantes.
Artigo 2
Nomear a Miguel Valeiro Mouriño, designado polo Consello de Goberno da Universidade da Coruña na súa sesión do 26 de xuño de 2013, en representación dos estudantes, representante no Consello Social da Universidade da Coruña, en substitución de José María Castrillo Neira.
Disposición derradeira
Esta orde entrará en vigor o mesmo día da súa publicación no
Diario Oficial de Galicia
.
Santiago de Compostela, 13 de setembro de 2013
ORDE do 5 de setembro de 2013 pola que se modifica a Orde do 23 de abril de 2013 pola que se establecen as bases que regulan as axudas para a creación e mellora de microempresas de aproveitamentos forestais, parcialmente cofinanciadas co Fondo Europeo Agrícola de Desenvolvemento Rural (Feader), no marco do PDR de Galicia 2007-2013, e se convocan para o exercicio orzamentario de 2013.
Consellería do Medio Rural e do Mar — III. Outras disposicións — 13/09/2013

O día 29 de abril de 2013, a Consellería do Medio Rural e do Mar publicou a Orde do 23 de abril de 2013 pola que se establecen as bases que regulan as axudas para a creación e mellora de microempresas de aproveitamentos forestais, parcialmente cofinanciadas co Fondo Europeo Agrícola de Desenvolvemento Rural (Feader), no marco do PDR de Galicia 2007-2013, e se convocan para o exercicio orzamentario de 2013.
Dado retraso na tramitación é necesario realizar unha ampliación do prazo de xustificación.
O artigo 45 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, faculta o órgano concedente da subvención para outorgar, agás precepto en contra contido nas bases reguladoras, unha ampliación do prazo establecido para a presentación da xustificación, que non exceda a metade deste e sempre que con iso non se prexudiquen dereitos de terceiros. As condicións e o procedemento para a concesión da ampliación son os establecidos no artigo 49 da Lei 30/1992, do 26 de novembro, de réxime xurídico das administracións públicas e do procedemento administrativo común.
En consecuencia, de conformidade co previsto no artigo 30.1.3 do Estatuto de autonomía de Galicia e no uso das facultades que me confire a Lei 9/2007, do 13 de xuño, de subvencións de Galicia.
De acordo co disposto na Lei 1/1983, do 22 de febreiro, reguladora da Xunta e da súa Presidencia e demais normativa concorrente,
Artigo único
Modifícase o artigo 21 da Orde do 23 de abril de 2013 pola que se establecen as bases que regulan as axudas para a creación e mellora de microempresas de aproveitamentos forestais, parcialmente cofinanciadas co Fondo Europeo Agrícola de Desenvolvemento Rural (Feader), no marco do PDR de Galicia 2007-2013, e se convocan para o exercicio orzamentario de 2013 de seguinte xeito:
«Artigo 21. Prazo de xustificación
O prazo de xustificación finalizará o 15 de outubro de 2013 e o 31 de maio de 2014, segundo a anualidade que corresponda. Poderanse conceder prórrogas de cada anualidade, de acordo co artigo 49 da Lei 30/1992, do 26 de novembro, logo de solicitude razoada realizada cunha antelación superior a dous meses antes do remate do prazo de xustificación».
Santiago de Compostela, 5 de setembro de 2013
ANUNCIO de convocatoria de axudas de acción social para o exercicio 2013.
Consello de Contas de Galicia — III. Outras disposicións — 13/09/2013

A Comisión de Goberno do Consello de Contas de Galicia, na súa reunión do 6 de xuño de 2013, aprobou as bases reguladoras para a concesión das axudas ao seu persoal encadradas dentro dos fondos de acción social para o exercicio 2013: axudas para a atención a discapacitados. As ditas bases están expostas no taboleiro de anuncios da institución, o prazo de presentación de solicitudes queda aberto a partir do día seguinte ao da publicación deste anuncio no DOG durante quince días hábiles.
Santiago de Compostela, 2 de setembro de 2013
RESOLUCIÓN do 2 de setembro de 2013, da Secretaría Xeral da Emigración, pola que se lles dá publicidade aos convenios de colaboración subscritos por esta secretaría xeral no segundo cuadrimestre de 2013.
Vicepresidencia e Consellería de Presidencia, Administracións Públicas e Xustiza — III. Outras disposicións — 13/09/2013

O artigo 11.1 da Lei 4/2006, do 30 de xuño, de transparencia e de boas prácticas na Administración pública galega (
Diario Oficial de Galicia
nº 136, do 14 de xuño), impón a cada consellería ou entidade da Xunta de Galicia a obriga de publicar no
Diario Oficial de Galicia
unha relación dos convenios de colaboración subscritos no cuadrimestre anterior.
En consecuencia, e para lle dar cumprimento a esa obriga,
Artigo único
Darlle publicidade á relación dos convenios subscritos pola Secretaría Xeral da Emigración nos meses de maio, xuño, xullo e agosto do ano 2013, que se incorpora como anexo a esta resolución.
Santiago de Compostela, 2 de setembro de 2013